**Whistleblowing-ohjeistus**

Oulun ensi- ja turvakoti ry:n hallitus on hyväksynyt tämän ohjeistuksen 15.12.2023.

**Ohjeistuksen tausta ja soveltaminen**

Henkilöt, jotka työskentelevät yhdistyksessä tai ovat muuten yhteydessä työnsä puolesta tai muuten yhdistykseen, havaitsevat yleensä ensimmäisinä tällaiseen yhdistykseen kohdistuvat, siihen liittyvät tai sen toiminnassa tapahtuvat erilaiset rikkomukset. Ilmoittaessaan yleistä etua vahingoittavista lain rikkomisista tällaiset henkilöt toimivat ”väärinkäytösten ilmoittajina” ja ovat siten keskeisessä asemassa tällaisten rikkomusten ilmoittamisessa ja ehkäisemisessä. Väärinkäytösten mahdolliset ilmoittajat eivät kuitenkaan vastatoimien pelossa uskalla ilmoittaa väärinkäytöksiin liittyvistä huolenaiheista tai epäilyistä.

Pääosin näistä syistä Euroopan Unioni on säätänyt niin sanotun Whistleblowing-direktiivin (EU) 2019/1937 (”**Direktiivi**”), jolla on asetettu EU:n laajuiset vähimmäisvaatimukset niiden henkilöiden tehokkaaksi suojelemiseksi, jotka ilmoittavat erityisen tärkeänä pidetyn EU-laajuisen sääntelyn rikkomisista. EU:n jäsenvaltiot ovat osaltaan implementoineet Direktiivin kansallisella sääntelyllä. Suomessa implementointi on toteutettu säätämällä ilmoittajansuojelulaki eli ”*Laki Euroopan unionin ja kansallisen oikeuden rikkomisesta ilmoittavien henkilöiden suojelusta*” (”**Laki**”) (Direktiivi ja Laki yhdessä ”**Lainsäädäntö**”). Tämä ohjeistus ja Oulun ensi- ja turvakoti ry:n Whistleblowing-kanava on toteutettu voimassa olevan Lainsäädännön mukaisesti.

**Yleistä**

Me Oulun ensi- ja turvakoti ry:ssä (**Yhdistys**) olemme sitoutuneet toiminnassamme korkeatasoisiin eettisiin periaatteisiin ja rehellisyyteen. Ymmärrämme, että tämä on ratkaisevan tärkeää jatkuvan menestyksemme ja maineemme kannalta. Meidän arvomme, toimintaperiaatteemme ja toimintapolitiikkamme ohjaavat meidän jokapäiväistä toimintaamme. Meillä on ammatillinen velvollisuus tuoda esiin ja ilmoittaa korruptoituneesta, laittomasta ja muusta ei-toivotusta toiminnasta sekä ryhtyä tarvittaviin toimiin tällaisen toiminnan havaitsemisen jälkeen. Tämä Yhdistyksen Whistleblowing-ohjeistus (**Ohjeistus**) on tärkeä väline tällaisen toiminnan havaitsemisessa. Yhdistys kannustaa sinua vahvasti tuomaan esille, jos epäilet tai todistat tällaista käyttäytymistä, menettelyä tai toimintaa. Yhdistys ottaa kaikki tämän Ohjeistuksen perusteella tehdyt ilmoitukset vakavasti.

Jos teet tämän Ohjeistuksen mukaisen whistleblowing-ilmoituksen, meillä on tässä Ohjeistuksessa tarkemmin määritellyllä tavalla velvollisuus suojella sinua, mukaan lukien velvollisuus salata henkilöllisyytesi sekä varmistaa, ettei sinuun kohdisteta ilmoituksen johdosta mitään vastatoimia.

Tämä Ohjeistus määrittelee, kuinka Yhdistys tarjoaa käyttöösi tehokkaan, puolueettoman, luottamuksellisen ja turvallisen sähköisen ilmoituskanavan, Whistleblowing-kanavan (**Whistleblowing-kanava**), jossa voit avoimesta ja turvallisesti ilmoittaa huolenaiheistasi ja epäilyistäsi. Saat Whistleblowing-kanavalla myös ohjeistusta siitä, kuinka voit tehdä ilmoituksen, kuinka sinua tiedotetaan jatkotoimista ja miten sinua suojataan. Yhdistys tarkastelee tätä Ohjeistusta ja Whistleblowing-kanavaa säännöllisesti varmistaakseen niiden virheettömyyden ja asianmukaisen ja luotettavan toiminnan.

**Ilmoitettavat huolenaiheet ja epäilykset**

Tosiasialliset ja mahdolliset rikkomukset ja järjestelyt, jotka voidaan ilmoittaa Whistleblowing-kanavan kautta, on yksilöity [Lain 2 §:ssä](https://www.finlex.fi/fi/laki/alkup/2022/20221171#Pidm45053757103648), saman [Lain 4 §:ssä](https://www.finlex.fi/fi/laki/alkup/2022/20221171#Pidm45053757598560) ilmoitetuin poikkeuksin (**Rikkomukset**). Huomioithan, että Whistleblowing-kanavaa ei ole tarkoitettu omavalvontaan liittyvien asioiden eikä henkilökohtaisten työsuhteeseen liittyvien asioiden (kuten työturvallisuus ml. häirintä ja kiusaaminen), ilmoittamista varten. Näiden osalta noudatetaan muita menettelyjä ja Yhdistyksen muita ohjeistuksia ja ilmoituskäytäntöjä. Vastaavasti, Whistleblowing-kanavaa ei ole tarkoitettu myöskään yleiseksi palautteenantokanavaksi.

Jos sinulla on tieto tai perusteltu epäily tosiasiallisesta tai mahdollisesta Rikkomuksesta ja kyseinen Rikkomus on tapahtunut tai tulee hyvin todennäköisesti tapahtumaan Yhdistyksessä tai yrityksestä salata tällainen Rikkomus, ilmoitathan tästä Whistleblowing-kanavan kautta.

Whistleblowing-kanava on käytettävissäsi vuorokauden ympäri osoitteessa <https://lantero.report/new/oetk>. Whistleblowing-kanavalla esitetyt kysymykset koskien ilmoituksen tekemistä ohjaavat sinua antamaan tietoja, jotka ovat tarpeen ilmoituksen tutkimiseksi ja käsittelemiseksi. Vastaathan kaikkiin kysymyksiin mahdollisimman tarkasti.

**Oikeutettu Ilmoittaja**

Lainsäädännön mukaan henkilöitä, jotka ovat oikeutettuja toimimaan ilmoittajina, tekemään ilmoituksen koskien Yhdistystä ja joille Yhdistys ja muut tahot antavat suojaa Lainsäädännön mukaisesti, ovat esimerkiksi kaikki henkilöt, jotka ovat saaneet tietoja Yhdistykseen liittyvistä Rikkomuksista työssään tai sen yhteydessä ollessaan seuraavassa asemassa: työntekijä (mukaan lukien Yhdistyksen mahdollisten alihankkijoiden ja tavarantoimittajien työntekijät ja johtajat), lähetetty työntekijä, itsenäinen ammatinharjoittaja, vapaaehtoistyöntekijä, harjoittelija, jolla on Yhdistyksessä aktiivinen rooli, Yhdistyksen hallituksen tai johtokunnan jäsen taikka Yhdistyksen toiminnanjohtaja.

Mainittu koskee myös henkilöitä, jotka ovat saaneet tietoja edellä mainittua työtä edeltäneiden neuvotteluiden aikana tai työn aikana, joka on jo päättynyt (kuten työnhakijat ja entiset työntekijät). Oikeus ilmoittaa Rikkomuksista on rajoittamaton eikä sitä voida esimerkiksi rajoittaa tai luovuttaa minkään sopimuksen, ohjeistuksen tai työsuhteen muodon tai ehtojen perusteella.

**Anonymiteetti**

Voit halutessasi tehdä ilmoituksen epäillystä Rikkomuksesta ja sen mahdollisesta tekijästä Whistleblowing-kanavamme kautta anonyymisti. Kaikki Whistleblowing-kanavan kautta tulevat ilmoitukset ovat luottamuksellisia siten, että Yhdistys turvaa ja pitää salassa henkilöllisyytesi sekä ilmoituksessa mahdollisesti nimettyjen kolmansien tahojen henkilöllisyydet. Ilmoituspalvelu on täysin itsenäinen organisaatioon nähden sen varmistamiseksi, että ilmoituksen tekijän selvittäminen esimerkiksi jäljittämällä IP-osoite on täysin mahdotonta.

Anonymiteetin tasot

Tehdessäsi ilmoituksen Whistleblowing-kanavan kautta sinun tulee ensin valita, haluatko tehdä ilmoituksen anonyymisti vai haluatko paljastaa henkilöllisyytesi niille tahoille, jotka on nimetty ja valtuutettu vastaanottamaan ja käsittelemään ilmoituksia (”**Käsittelijät**”).

*Anonyymin ilmoituksen tekeminen*

Tehdessäsi ilmoituksen Whistleblowing-kanavan kautta, saat aina yksilöllisen, ilmoituskohtaisen linkin, jonka kautta voit tarkastella ilmoituksesi tilannetta tai Käsittelijöiden mahdollisia lisäkysymyksiä. Sinua ei voida tunnistaa tämän linkin kautta. Linkki on olemassa vain siksi, että sinuun voidaan olla tarvittaessa yhteydessä anonyymisti. Jos olet valinnut anonyymin ilmoittamisen, sinun tulee valita toinen seuraavista anonymiteetin tasoista:

1. Sähköpostiosoitteen antaminen Whistleblowing-kanavan kautta tapahtuvaa yhteydenpitoa varten

Tehdessäsi ilmoituksen voit antaa Whistleblowing-kanavassa sähköpostiosoitteen, jonka kautta saat ilmoituksen, jos sinulle on jätetty kysymys tai olet saanut ilmoituksen koskien ilmoitustasi. Sähköpostiosoitettasi käytetään vain Whistleblowing-kanavan teknisellä alustalla ja se toimii teknisenä apuvälineenä uusien tapahtumien ilmoittamiseksi sinulle. Yhdistys ja Käsittelijät eivät näe tai saa tietoja sähköpostiosoitteestasi. Kaikki ilmoitukseesi liittyvät tiedot poistetaan Whistleblowing-kanavasta sen jälkeen, kun ilmoituksesi käsittely on päättynyt, jotta mitään arkaluonteisia tietoja ei säilytetä tarpeettomasti. Tähän kuluu tavanomaisesti enintään kolme kuukautta.

2. Täysi anonymiteetti

Voit myös tehdä ilmoituksen Whistleblowing-kanavassa ilman, että kerrot lainkaan nimeäsi, henkilöllisyyttäsi ja sähköpostiosoitettasi. Tässä tapauksessa Käsittelijät voivat yhä olla yhteydessä sinuun ilmoituksen antamisen yhteydessä saamasi linkin kautta, mutta olet itse vastuussa linkin muistamisesta ja sen käyttämisestä säännöllisesti nähdäksesi, onko ilmoitukseesi liittyen tullut mitään päivityksiä tai jatkokysymyksiä. Et saa tietoa näistä sähköpostisi kautta. Jos päätät olla kertomatta nimeäsi/henkilöllisyyttäsi ja sähköpostiosoitettasi Käsittelijöille, tämä voi estää ilmoituksesi käsittelemisen ja jatkotoimien toteuttamisen Yhdistyksen haluamalla tehokkuudella.

Vastaavasti tämä voi estää sen varmistamisen, että sinun ja ilmoituksen arviointiin valittujen Yhdistyksen edustajien välillä ei ole eturistiriitoja.

*Henkilöllisyytesi paljastaminen ilmoituksen lähettämisen yhteydessä*

Kun ilmoitat Whistleblowing-kanavassa sähköpostiosoitteen lisäksi nimesi/henkilöllisyytesi, vain Käsittelijät saavat nämä tiedot. Käsittelijät ovat velvollisia pitämään salassa nimesi, henkilöllisyytesi ja kaikki muut tiedot, joista henkilöllisyytesi voidaan päätellä, elleivät he ole Lainsäädännön perusteella oikeutettuja luovuttamaan tällaisia tietoja (esimerkiksi jos tietoja tulee antaa poliisille tai muille viranomaisille) tai ellet anna nimenomaista lupaa paljastaa tällaisia tietoja. Tässäkin tapauksessa kaikki nimeesi ja henkilöllisyyteesi liittyvä tieto samoin kuin mikä tahansa muu tieto, joista henkilöllisyytesi voidaan päätellä, mukaan lukien tieto sähköpostiosoitteestasi, poistetaan Whistleblowing-kanavan tekniseltä alustalta pysyvästi sen jälkeen, kun ilmoituksesi käsittely Whistleblowing-kanavassa on päättynyt.

Ilmoittajana sinulla oikeus saada etukäteen tieto henkilöllisyytesi luovuttamisesta, jollei tällaisen tiedon antaminen vaaranna asiaan liittyvää ilmoituksen paikkansa pitävyyden selvittämistä, esitutkintaa tai oikeudenkäyntiä.

**Annettava suojelu**

Sinua suojellaan Yhdistyksessä ja Yhdistyksen ulkopuolella ilmoituksestasi mahdollisesti johtuvilta vastatoimilta, kuten kielteisiltä seuraamuksilta, vastatoimilla uhkaamiselta ja niiden yrittämiseltä:

* jos olet Lainsäädännössä tarkoitettu ilmoittaja; ja
* sinulla on ollut ilmoittamishetkellä perusteltu syy uskoa, että ilmoittamasi tiedot pitävät paikkaansa ja että ne kuuluvat Rikkomusten piiriin; ja
* jos olet ilmoittanut Rikkomuksesta niin sanotun kolmiportaisen järjestelmän mukaan. Kolmiportaisen järjestelmän noudattamiseksi sinun tulee ensisijaisesti käyttää Yhdistyksen käyttöösi tarjoamaa Whistleblowing-kanavaa ilmoittaessasi Rikkomuksesta.

Lisäksi, jos olet ilmoittamishetkellä Yhdistyksen palveluksessa, huomioithan, että täyttääksesi lakisääteisen lojaliteettivelvollisuutesi työnantajaasi kohtaan, sinun tulee ensisijaisesti käyttää Yhdistyksen tarjoamaa Whistleblowing-kanavaa Rikkomuksista ilmoittamiseen (kolmiportaisen järjestelmän ensimmäinen porras).

Ilmoittaessasi Rikkomuksesta sinun ei kuitenkaan tarvitse suojaa saadaksesi käyttää ensin Yhdistyksen käyttöösi tarjoamaa Whistleblowing-kanavaa, jos:

* sinulle ei ole tarjottu pääsyä Yhdistyksen Whistleblowing-kanavaan ilmoituksen tekemiseksi; tai
* sinulla on perusteltu syy uskoa, että Yhdistys ei ole ryhtynyt vaadittuihin toimenpiteisiin lähtökohtaisesti kolmen (3) kuukauden kuluessa ilmoituksesi vastaanottamisesta, esimerkiksi tilanteessa, jossa Yhdistys ei ole toimittanut sinulle selvitystä suoritetuista jatkotoimista lähtökohtaisesti kolmen (3) kuukauden sisällä ilmoituksesi vastaanottamisesta; tai
* sinulla on perusteltu syy uskoa, että Yhdistys ei voi tehokkaasti puuttua Rikkomuksiin, esimerkiksi koska Yhdistyksen Whistleblowing-kanava voisi vaarantaa Rikkomuksen tutkinnan tai Rikkomus vaatii välittömiä toimia esimerkiksi ihmisten hengen, terveyden tai turvallisuuden taikka ympäristön suojelemiseksi; tai
* sinulla on perusteltu syy uskoa, että olet vaarassa joutua vastatoimien kohteeksi ilmoituksesi vuoksi, esimerkiksi siitä syystä, että ilmoituksesi kohde on uhkaillut sinua vastatoimilla jo ilmoitusta valmistellessasi.

Tällaisissa tilanteissa sinulla on oikeus tehdä ilmoitus Rikkomuksesta myös viranomaisen tarjoaman julkisen ilmoituskanavan kautta (Suomessa keskitetyn viranomaiskanavan toiminnasta vastaa Oikeuskanslerin virasto) ja saada silti suojelua (kolmiportaisen järjestelmän toinen porras). Julkista ilmoituskanavaa käytettäessä ilmoitusta ei ole mahdollista tehdä nimettömästi. Huomioithan, että viittauksella julkiseen ilmoituskanavaan tarkoitetaan erityistä julkista ilmoituskanavaa, jota ylläpitää viranomainen (Suomessa oikeuskansleri tai muu säännelty viranomainen), ei tietojen julkistamista suurelle yleisölle esimerkiksi verkossa tai sanomalehdessä (tämä on vasta kolmiportaisen järjestelmän kolmas porras ja siten lähtökohtaisesti viimeinen vaihtoehto).

Tietojen julkistaminen suurelle yleisölle on oikeutettua vain harvinaisissa tilanteissa. Tällainen tilanne voi olla käsillä esimerkiksi, jos sinulla on perusteltu syy uskoa, että Rikkomus voi suurella todennäköisyydellä aiheuttaa välitöntä vaaraa yleiselle edulle, kuten ihmisten hengelle tai terveydelle (Rikkomus liittyy esimerkiksi ydin- tai säteilyturvallisuuteen). Selvyyden vuoksi todettakoon, että yhteyden ottaminen oman liittosi edustajaan työsuhdettasi koskevissa asioissa taikka oikeudellisen avun pyytäminen liittosi edustajalta tai muulta taholta koskien ilmoittamismenettelyä, ei ole tietojen julkistamista suurelle yleisölle.

Huomioithan, että et ole velvollinen ilmoittamaan Rikkomuksesta ensin Yhdistyksen Whistleblowing-kanavan tai viranomaisen tarjoaman ilmoituskanavan kautta saadaksesi suojaa, mikäli ilmoitat Rikkomuksesta suoraan Euroopan unionin toimielimelle tai laitokselle.

Lyhyesti ilmaistuna annettavaan suojeluun sisältyy:

* henkilöllisyyden suojaaminen; ja
* suojelu vastatoimilta ja mahdollinen käännetty todistustaakka vastatoimia koskevien väitteiden käsittelyssä tuomioistuimissa ja muissa viranomaisissa; ja
* mahdolliset korvaukset ja oikeussuojakeinot esimerkiksi vastatoimista johtuen; ja
* mahdollinen suoja siviili-, rikos- ja hallinto-oikeudellista vastuuta vastaan.

Huomaathan, ettei sinun tarvitse todistaa epäilyksiäsi tai väitteitäsi oikeaksi. Jos olet Lainsäädännössä tarkoitettu oikeutettu ilmoittaja, sinulla on ollut perusteltu syy uskoa, että ilmoittamishetkellä ilmoittamasi asiat ovat totta ja olet noudattanut kolmiportaista järjestelmää, sinulla on oikeus suojeluun, vaikka ilmoituksesi osoittautuisi myöhemmin virheelliseksi. Huomaathan, että pelkkä syytös tai kuulopuhe ilman mitään niitä tukevaa tietoa ei todennäköisesti täytä perusteltua syytä koskevaa vaatimusta. Huomaathan myös, että suojaa ei ole mahdollista saada, jos ilmoitat jo aiemmin julkaistuja tietoja.

Tahallisesti paikkansapitämättömän ilmoituksen tekeminen on vastoin Lainsäädäntöä ja meidän toimintatapojamme ja se voi johtaa kurinpitotoimiin. Tällaisen paikkansapitämättömän ilmoituksen tekeminen voi johtaa myös muihin oikeudellisiin seuraamuksiin, kuten vahingonkorvausvastuuseen.

Ilmoittajalle tarjottavan suojan lisäksi Yhdistys tarjoaa suojaa myös Rikkomuksista epäillyille henkilöille. Tällainen suoja pitää sisällään esimerkiksi sen, että Rikkomuksista epäiltyjä henkilöitä kohdellaan tasa-arvoisesti ja syrjimättömällä tavalla ja, että mahdolliset seuraamukset perustuvat Yhdistyksen omiin käytäntöihin ja soveltuviin lakeihin. Tällaiselle henkilölle annetaan myös mahdollisuus arvioida ja kommentoida epäiltyä Rikkomusta ja sitä koskevaa materiaalia. Lisäksi Rikkomuksesta epäillyllä voi olla oikeus saada vahingonkorvausta tahallisesti tehdystä paikkansapitämättömästä ilmoituksesta.

**Ilmoitusten vastaanottaminen ja niiden esikäsittely**

Whistleblowing-kanavamme ja sen käyttäminen on suunniteltu ja toteutettu turvallisella tavalla siten, että henkilöllisyytesi ja ilmoituksessa mahdollisesti mainitun kolmannen osapuolen henkilöllisyyden luottamuksellisuus on turvattu. Muiden kuin Käsittelijöiden pääsy ilmoitukseesi on estetty.

Luotettavan ilmoituskanavan toteuttamiseksi, ilmoitusten objektiivisen käsittelyn turvaamiseksi ja sen estämiseksi, että ilmoitusta käsittelisi henkilö, jolla on jokin yhteys ilmoitettuun Rikkomukseen, Yhdistys on valinnut käyttää seuraavia ulkoisia palveluntarjoajia Whistleblowing-kanavan tarjoamiseen ja ylläpitoon:

1. Lantero AB, tunnettu Whistleblowing-järjestelmien tarjoaja; ja
2. Asianajotoimisto HH Partners, joka toimii ilmoitusten alustavana käsittelijänä

(yhdessä **Palveluntarjoaja**).

Ulkoisen palveluntarjoajan käyttämisestä johtuen henkilöt, jotka ovat valtuutettuja vastaanottamaan ja esikäsittelemään ilmoituksesi, ovat puolueettomia, itsenäisiä ja ammattitaitoisia.

Kaikki ilmoittajat saavat ilmoitusta koskevan vastaanottoilmoituksen mahdollisimman pian ilmoituksen vastaanottamisen jälkeen ja viimeistään seitsemän (7) päivän kuluessa ilmoituksen vastaanottamisesta. Huomioithan, että vain ne, jotka ovat antaneet sähköpostiosoitteensa ilmoituksen tekemisen yhteydessä, saavat vastaanottoilmoituksen sähköpostiinsa. Muut ovat itse velvollisia tarkastamaan ilmoituksensa tilanteen linkistä, jonka he ovat saaneet ilmoituksen lähettämisen yhteydessä.

Käsittelijät voivat pyytää ilmoituksen tekijöiltä lisätietoja Whistleblowing-kanavan kautta. Vaikka et ilmoituksen tekijänä ole velvollinen antamaan lisätietoja, tällaisten antamista arvostetaan suuresti. Huomioithan, että vain ne, jotka ovat antaneet sähköpostiosoitteensa ilmoituksen tekemisen yhteydessä, saavat sähköpostiinsa tiedon ilmoitustaan koskevista lisäkysymyksistä. Muut ovat itse vastuussa ilmoituksensa tilanteen tarkastamisesta ilmoituksensa lähettämisen yhteydessä saamansa linkin kautta.

Ilmoittajat saavat palautetta ilmoitustaan koskien lähtökohtaisesti kolmen (3) kuukauden kuluessa vastaanottoilmoituksen toimittamisesta. Palautteella tarkoitetaan tietoja Yhdistyksen suunnittelemista tai toteuttamista jatkotoimista sekä tällaisten jatkotoimien perusteista. Huomioithan, ettei Yhdistys voi välttämättä paljastaa palautteessaan tarkkoja yksityiskohtia erityisesti mahdollisten pakottavien lakisääteisten vaatimusten vuoksi. Huomioithan niin ikään, että vain ne, jotka ovat antaneet sähköpostiosoitteensa ilmoituksen lähettämisen yhteydessä, saavat sähköpostiinsa tiedon palautteesta. Muut ovat itse vastuussa ilmoituksensa tilanteen tarkastamisesta ilmoituksensa lähettämisen yhteydessä saamansa linkin kautta.

Kaikki vastaanotetut ilmoitukset merkitään asianhallintarekisteriin tai rekisteröidään muutoin.

Yhdistyksellä on yksipuolinen oikeus päättää Palveluntarjoajan vaihtamisesta toiseen vain ilmoittamalla asiasta.

**Ilmoitusten sisäinen käsittely**

Sen jälkeen, kun Palveluntarjoaja on vastaanottanut ja alustavasti käsitellyt ilmoituksesi, Palveluntarjoaja voi ilmoittaa tapauksesta vähintään kahdelle (2) Yhdistyksen Käsittelijöistä. Ilmoitusta käsitellään luottamuksellisena tämän Ohjeistuksen mukaisesti.

Yhdistyksen valitut edustajat ovat:

* hallituksen puheenjohtaja;
* hallituksen varapuheenjohtaja;
* toiminnanjohtaja; ja
* talouspäällikkö.

Palveluntarjoaja tekee päätöksen siitä, onko ilmoitusta perusteltua jatkoselvittää ja kenelle Yhdistyksessä kyseinen ilmoitus toimitetaan, ettei Yhdistyksen valitun edustajan, sinun ja ilmoituksessa mainittujen henkilöiden tai Rikkomuksiin mahdollisesti liittyvien henkilöiden välille ole tai synny eturistiriitaa.

Yhdistyksen valitsemat edustajat päättävät tarvittavista jatkoselvityksistä ja -toimenpiteistä, joihin Yhdistys ryhtyy. Kaikki tällaiset jatkotutkimukset ja mahdolliset jatkotoimet suoritetaan huolellisesti ja luottamuksellisuus säilyttäen. Yhdistys ilmoittaa kaikki rikosepäilyt poliisille.

Yhdistys tarkastelee Käsittelijöiden suoriutumista, ammattitaitoa, kokemusta ja puolueettomuutta säännöllisesti ja sillä on yksipuolinen oikeus vaihtaa Käsittelijöitä tarpeen mukaan vain ilmoittamalla tällaisista muutoksista. Yhdistyksellä on yksipuolinen oikeus päättää Käsittelijöitä koskevista pätevyysvaatimuksista sekä Käsittelijöiden tehtävien toimivaltuuksien laajuudesta. Yhdistyksellä on myös yksipuolinen oikeus päättää näitä koskevista muutoksista pelkästään ilmoittamalla siitä.

**Tietosuoja**

Whistleblowing-kanavaan sovelletaan tietosuojalainsäädäntöä. Katso Yhdistyksen Whistleblowing-kanavaa koskeva Tietosuojaseloste. Yhdistys on tarvittaessa toteuttanut tietosuojaa koskevan vaikutustenarvioinnin tietosuojalainsäädännön edellyttämällä tavalla.

**Huoli Yhdistyksen toimista**

Jos epäilet, että:

* sinua kohtaan on voitu kohdistaa, kohdistetaan tai on kohdistettu vastatoimia; tai
* sinun tai kolmansien ilmoituksessasi mainittujen henkilöiden henkilöllisyys on vastoin tätä Ohjeistusta paljastettu; tai
* sinun ilmoitustasi ei ole käsitelty tämän Ohjeistuksen ja/tai Lainsäädännön mukaisesti;

pyydämme sinua toimimaan seuraavalla tavalla:

Lähetä uusi ilmoitus Whistleblowing-kanavan kautta selvällä viittauksella ”Huoli toimista”. Palveluntarjoaja tekee tällaisen ilmoituksen vastaanottamisen jälkeen päätöksen siitä, kenelle ilmoitus toimitetaan niin, ettei Yhdistyksen valitun edustajan ja sinun välilläsi ole eturistiriitaa. Lisäksi, kuten kohdassa ”Annettava suojelu” on todettu, sinulla on myös tietyissä tilanteissa oikeus tehdä ilmoitus viranomaisen tarjoaman ilmoituskanavan kautta tai jopa julkistaa tietosi.

Huomioithan, että jos päätät pitää henkilöllisyytesi salassa tilanteessa, jossa sinulla on epäily siitä, että sinua kohtaan on voitu kohdistaa, sinuun kohdistetaan tai sinuun on kohdistettu vastatoimia, Yhdistys ei välttämättä pysty puuttumaan tilanteeseen haluamallaan tehokkuudella.

**Tiedottaminen ja kouluttaminen**

Yhdistys tiedottaa ja tarjoaa koulutusta Whistleblowing-kanavaan liittyen siten ja siinä määrin kuin Yhdistys pitää tarpeellisena. Yhdistyksellä on yksipuolinen oikeus päättää tiedottamisen ja kouluttamisen ajankohdista ja sisällöstä. Yhdistys voi esimerkiksi päättää huolehtia tiedottamisesta ja kouluttamisesta sisäisenä koulutuksena, verkkosivun välityksellä tai ulkopuolista palveluntarjoajaa käyttäen.

**Whistleblowing-kanavan turvallisuus**

Yhdistys ja Palveluntarjoaja sitoutuvat säännöllisesti tarkkailemaan Whistleblowing-kanavan tietoturvallisuutta säännöllisesti Lainsäädännön mukaisesti.

**Muutokset**

Yhdistys varaa oikeuden muuttaa tätä Ohjeistusta yksipuolisesti milloin tahansa lukuun ottamatta niitä seikkoja, jotka kuuluvat lakisääteisten yhteistoimintavelvoitteiden piiriin.